Onafhanklike dokter moet nou Agrizzi ondersoekAngelo Agrizzi tydens ‘n vroeëre hofverskyning. Angelo Agrizzi, voormalige bedryfshoof van Bosasa, sal nou op versoek van die staat deur ’n onafhanklike dokter/pulmonoloog ondersoek word. Dít nadat Agrizzi meer as nege maande gelede die binnekant van ’n hof gesien het weens swak gesondheid. Sindisiwe Seboka, woordvoerder van die Nasionale Vervolgingsgesag (NVG) se ondersoekdirektoraat, sê die saak teen Agrizzi is Dinsdag in die Palm Ridge-handelshof tot 2 Desember uitgestel sodat die hof meer inligting rakende sy siektetoestand kan bekom. Agrizzi word daarvan beskuldig dat hy Vincent Smith, ŉ voormalige parlementslid, omgekoop het om te help verseker Bosasa kry winsgewende staatstenders. Agrizzi het aanvanklik saam met Smith tereg gestaan op aanklagte van bedrog en korrupsie ná bewerings dat Smith en sy maatskappy Euro Blitz 48 omkoopgeld van R800 000 van Agrizzi ontvang het. Maroela Media het vroeër berig Smith was destyds die voorsitter van die parlement se portefeuljekomitee oor korrektiewe dienste (DKD). Bosasa is in hierdie tyd ondersoek nadat die DKD tenders van sowat R1 miljard aan Bosasa toegeken het. Die kontrakte is na bewering op korrupte wyse aan die maatskappy gegee. Die sake teen Smith en teen Agrizzi is egter in Julie van mekaar geskei weens Agrizzi se swak gesondheid.